CELEX: 62012TN0074
Language: el
Date: 2012-02-16 00:00:00
Title: Υπόθεση T-74/12: Προσφυγή της 16ης Φεβρουαρίου 2012 — Mecafer κατά Επιτροπής

21.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/28
            
         Προσφυγή της 16ης Φεβρουαρίου 2012 — Mecafer κατά Επιτροπής
   (Υπόθεση T-74/12)
   2012/C 118/47
   Γλώσσα της διαδικασίας: η αγγλική
   
      Διάδικοι
   
   
      Προσφεύγουσα: Mecafer SA (Valence, Γαλλία) (εκπρόσωπος: R. MacLean, Solicitor)
   
      Καθής: Ευρωπαϊκή Επιτροπή
   
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει την προσφυγή παραδεκτή·
            
         
               —
            
            
               να ακυρώσει εν μέρει το άρθρο 1 της αποφάσεως της Επιτροπής C(2011) 8804 τελικό, της 6ης Δεκεμβρίου 2011, καθόσον με το άρθρο αυτό χορηγείται μόνον εν μέρει επιστροφή των δασμών αντιντάμπινγκ τους οποίους κατέβαλε η προσφεύγουσα και παρακρατούνται με μη σύννομο τρόπο πρόσθετα ποσά επιστροφών των δασμών αντιντάμπινγκ τα οποία οφείλονται νομίμως στην προσφεύγουσα·
            
         
               —
            
            
               να επιβάλει τη διατήρηση της ισχύος της προσβαλλόμενης αποφάσεως μέχρι ότου η Ευρωπαϊκή Επιτροπή λάβει τα μέτρα που είναι αναγκαία προς συμμόρφωση με οποιαδήποτε απόφαση του Γενικού Δικαστηρίου·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
   
               1)
            
            
               Πρώτος λόγος ακυρώσεως αντλούμενος από το ότι η καθής υπέπεσε σε πρόδηλη πλάνη εκτιμήσεως εφαρμόζοντας προσήκον και εύλογο περιθώριο κέρδους μη συνδεδεμένου εισαγωγέα ΕΕ, με αποτέλεσμα να μη θεσπίσει αξιόπιστη τιμή εξαγωγής κατά τον υπολογισμό του ορθού ποσού επιστροφής των δασμών αντιντάμπινγκ καταλήγοντας σε παραβάσεις των άρθρων 2, παράγραφος 9, και 18, παράγραφος 3, του κανονισμού (ΕΚ) 1225/2009 του Συμβουλίου (1)
               
            
         
               2)
            
            
               Δεύτερος λόγος ακυρώσεως αντλούμενος από το ότι η καθής υπέπεσε σε πρόδηλη πλάνη εκτιμήσεως αφαιρώντας τους δασμούς αντιντάμπινγκ ως κόστος κατά τον υπολογισμό της τιμής εξαγωγής, με αποτέλεσμα να μη θεσπίσει αξιόπιστο περιθώριο ντάμπινγκ για τους σκοπούς υπολογισμού του ορθού ποσού επιστροφής των δασμών αντιντάμπινγκ και, με τον τρόπο αυτό, παρέβη τα άρθρα 2, παράγραφος 9, 2, παράγραφος 11, και 11, παράγραφος 10, του κανονισμού (ΕΚ) 1225/2009 του Συμβουλίου.
            
         
               3)
            
            
               Τρίτος λόγος ακυρώσεως, αντλούμενος από το ότι η καθής δεν ενημέρωσε εγκαίρως και προσηκόντως την προσφεύγουσα για τις προϋποθέσεις που είναι αναγκαίες προς συμμόρφωση με το άρθρο 11, παράγραφος 10, του κανονισμού (ΕΚ) 1225/2009 του Συμβουλίου, με αποτέλεσμα την προσβολή των δικαιωμάτων άμυνας, που αποτελούν γενική αρχή του δικαίου της Ευρωπαϊκής Ένωσης, καθώς και της αρχής της χρηστής διοικήσεως, που επίσης αποτελεί γενική αρχή του δικαίου της Ευρωπαϊκής Ένωσης, και παραβίαση του άρθρου 41 του Χάρτη Θεμελιωδών Δικαιωμάτων της Ευρωπαϊκής Ένωσης.
            
         
      (1)  Κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 2009 L 343, σ. 51).